CELEX: 
Language: et
Date: 2019-10-10 00:00:00
Title: KOMISJONI DELEGEERITUD MÄÄRUS (EL) …/…, millega täiendatakse Euroopa Parlamendi ja nõukogu määrust (EL) 2017/625 selles osas, millistel juhtudel ja tingimustel võib teatavate kaupade identsus- ja füüsilist kontrolli teha kontrollipunktis ning dokumentide kontrolli mujal kui piiripunktis

SELETUSKIRI
            
            
               1.DELEGEERITUD ÕIGUSAKTI TAUST
            
            
               Ametlikku kontrolli käsitleva määrusega (EL) 2017/625 (ametliku kontrolli määrus) on kehtestatud ametliku kontrolli ja muude ametlike toimingute raamistik, et kontrollida, kas liidu toidutarneahela alaseid õigusnorme kohaldatakse õigesti. See hõlmab kolmandatest riikidest liitu toodud loomade ja kaupade ametlikku kontrolli.
            
            
               Määruse (EL) 2017/625 artikli 53 lõike 1 punktide a ja b kohaselt delegeeritakse komisjonile õigus kehtestada see, millistel juhtudel ja tingimustel võidakse määruse (EL) 2017/625 artikli 47 lõikes 1 nimetatud teatavatesse kategooriatesse kuuluvatele ja kolmandatest riikidest pärit loomadele ja kaupadele teha ametlikku kontrolli muus kohas kui piiripunktis. 
            
            
               Käesoleva delegeeritud määruse eesmärk on kehtestada
            
            
               –erieeskirjad määratud kontrollipunktis tehtava sellise identsus- ja füüsilise kontrolli kohta, mis hõlmab määruse (EL) 2017/625 artikli 47 lõike 1 punktides c ja e nimetatud taimede, taimsete saaduste ja muude objektide saadetisi ning sellise mitteloomse toidu ja sööda saadetisi, millele kohaldatakse määruse (EL) 2017/625 artikli 47 lõike 1 punktides d, e ja f nimetatud õigusaktides sätestatud meetmeid, 
            
            
               –nõuded määruse (EL) 2017/625 artikli 47 lõike 1 punktis c nimetatud taimede, taimsete saaduste ja muude objektide saadetiste dokumentide kontrollile, mida tehakse mujal kui piiripunktis.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Mitu korda konsulteeriti Euroopa Komisjoni ametliku kontrolli eksperdirühmaga (E00911). Samuti kohtuti mitu korda asjaomaste sidusrühmadega, et selgitada ja arutada õigusakti eelnõu põhipunkte.
            
            
               Mitteametlike arutelude toel koostati eelnõu, milles ei esitatud vastuolulisi teemasid. 
            
            
               Üldsusele pakuti võimalust anda komisjoni veebisaidi kaudu (
               
                  https://ec.europa.eu/info/law/better-regulation/have-your-say_et
               
               ) delegeeritud määruse eelnõu kohta tagasisidet ning selle tulemusena laekus kaks märkust. Üks märkus oli seotud kontrollipunktidega, kus pädevad asutused võivad teha identsus- ja füüsilist kontrolli. Käesolevas määruses ei esitata kontrollipunkti määratlust. Lisaks peaksid liikmesriigid määrama kontrollipunktid vastavalt määruse (EL) 2017/625 artikli 53 lõikele 2. 
            
            
               Teine märkus oli seotud nõudega anda ametliku kontrolli teabehaldussüsteemis välja eraldi ühtne sisseveodokument juhul, kui saadetis toimetatakse identsus- ja füüsilise kontrolli tegemiseks piiripunktist kontrollipunkti. Selle nõude sujuva rakendamise hõlbustamiseks on komisjon kehtestanud üleminekuperioodi kuni 13. detsembrini 2023. 
            
            
               Mõju hindamist ei tehtud, kuna delegeeritud määrus ei avalda eeldatavasti märkimisväärset negatiivset mõju.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Õiguslik alus on määruse (EL) 2017/625 artikli 53 lõike 1 punktid a ja e.
            
            
               KOMISJONI DELEGEERITUD MÄÄRUS (EL) …/…,
            
            
               10.10.2019,
            
            
               millega täiendatakse Euroopa Parlamendi ja nõukogu määrust (EL) 2017/625 selles osas, millistel juhtudel ja tingimustel võib teatavate kaupade identsus- ja füüsilist kontrolli teha kontrollipunktis ning dokumentide kontrolli mujal kui piiripunktis
            
            
               (EMPs kohaldatav tekst)
            
         
         
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 15. märtsi 2017. aasta määrust (EL) 2017/625, mis käsitleb ametlikku kontrolli ja muid ametlikke toiminguid, mida tehakse eesmärgiga tagada toidu- ja söödaalaste õigusnormide ning loomatervise ja loomade heaolu, taimetervise- ja taimekaitsevahendite alaste õigusnormide kohaldamine, millega muudetakse Euroopa Parlamendi ja nõukogu määruseid (EÜ) nr 999/2001, (EÜ) nr 396/2005, (EÜ) nr 1069/2009, (EÜ) nr 1107/2009, (EL) nr 1151/2012, (EL) nr 652/2014, (EL) 2016/429 ja (EL) 2016/2031, nõukogu määruseid (EÜ) nr 1/2005 ja (EÜ) nr 1099/2009 ning nõukogu direktiive 98/58/EÜ, 1999/74/EÜ, 2007/43/EÜ, 2008/119/EÜ ja 2008/120/EÜ ning millega tunnistatakse kehtetuks Euroopa Parlamendi ja nõukogu määrused (EÜ) nr 854/2004 ja (EÜ) nr 882/2004, nõukogu direktiivid 89/608/EMÜ, 89/662/EMÜ, 90/425/EMÜ, 91/496/EMÜ, 96/23/EÜ, 96/93/EÜ ja 97/78/EÜ ja nõukogu otsus 92/438/EMÜ (ametliku kontrolli määrus),
                  1
                eriti selle artikli 53 lõike 1 punkte a ja e,
            
            
               ning arvestades järgmist:
            
            
               (1)Euroopa Parlamendi ja nõukogu määrusega (EL) 2017/625 on kehtestatud ametliku kontrolli ja muude ametlike toimingute raamistik, et kontrollida, kas täidetakse liidu toidutarneahela õigusnorme. See raamistik hõlmab kolmandatest riikidest liitu saabuvate loomade ja kaupade ametlikku kontrolli.
            
            
               (2)Sellega seoses peaks piiripunktide pädevatel asutustel olema tõhusa ametliku kontrolli tegemise ja nõuetekohase ohtude ohjamise tagamiseks võimalik lubada teha määruse (EL) 2017/625 artikli 47 lõike 1 punktides c ja e nimetatud taimede, taimsete saaduste ja muude objektide saadetiste identsus- ja füüsilist kontrolli muus kontrollipunktis kui piiripunktis, eeldusel et täidetud on teatavad tingimused. 
            
            
               (3)Samal põhjusel peaks sama kord kehtima ka sellise mitteloomse toidu ja sööda saadetiste suhtes, millele kohaldatakse kõnealuse määruse artikli 47 lõike 1 punktides d, e ja f nimetatud õigusaktides sätestatud meetmeid. 
            
            
               (4)Komisjoni määrustega (EÜ) nr 669/2009
                  2
                ja (EL) nr 884/2014
                  3
                on muu hulgas kehtestatud eeskirjad kõnealuste määrustega hõlmatud mitteloomse toidu ja sööda saadetiste identsus- ja füüsilise kontrolli tegemise kohta muus kontrollipunktis kui määratud sisenemiskoht. Eelkõige on määrusega (EL) nr 884/2014 kehtestatud tingimused, mille alusel antakse luba toimetada saadetis identsus- ja füüsilise kontrolli eesmärgil edasi impordiks määratud tollipunkti, eeskirjad selle kohta, millised dokumendid tuleb lisada saadetisele selle toimetamisel impordiks määratud tollipunkti, teave, mille peavad esitama määratud sisenemiskoha pädevad asutused ja saadetise eest vastutavad ettevõtjad, ning eeskirjad, mida kohaldatakse juhul, kui ettevõtja otsustab muuta impordiks määratud tollipunkti pärast seda, kui saadetis on lahkunud määratud sisenemiskohast. Nimetatud määrused tunnistatakse alates 14. detsembrist 2019 kehtetuks ja eespool nimetatud sätted tuleks asendatakse käesoleva määrusega. Samuti tuleks käesoleva määrusega kehtestatavates eeskirjades kasutada saadetiste tõhusa ametliku kontrolli tegemise ja nõuetekohase jälgitavuse tagamiseks täiel määral ära ametliku kontrolli teabehaldussüsteemi või olemasolevate riiklike süsteemide pakutavaid võimalusi vahetada ametliku kontrolli alast teavet ja jälgida saadetisi.
            
            
               (5)Piiripunkti pädevad asutused peaksid ettevõtja taotluse korral teatavatel tingimustel andma loa toimetada kaubasaadetis edasi asjaomase kauba kategooria jaoks määratud piiripunktist erinevasse kontrollipunkti. Sellisel juhul peaks ettevõtja esitama pädevatele asutustele selle kontrollipunkti nime ning kaubanduse kontrolli- ja ekspertsüsteemi (Traces) koodi, kuhu saadetis tuleks toimetada. 
            
            
               (6)Piiripunkti pädevatel asutustel peaks olema võimalik tõhusa identsus- ja füüsilise kontrolli tegemiseks vajalikus ulatuses nõuda, et ettevõtja toimetaks kaubad edasi muusse kontrollipunkti kui piiripunkt. Sel juhul peaksid piiripunkti pädevad asutused saama ettevõtja nõusoleku enne kontrollipunkti edasitoimetamiseks loa andmist. Ettevõtja nõusolek peaks olema vajalik ettevõtja kantavate veokulude arvesse võtmiseks või selleks, et vältida olukordi, kus kergesti riknevaid kaupu sisaldavad saadetised toimetatakse edasi kontrollipunkti, mis ei asu piiripunktist nõuetekohasel kaugusel. 
            
            
               (7)Selleks et piirata ohtu taime- või rahvatervisele, peaks taimede, taimsete saaduste ja muude objektide ning mitteloomse toidu ja sööda saadetiste edasi kontrollipunkti toimetamiseks loa andmine põhinema piiripunktis tehtud dokumentide kontrolli rahuldavatel tulemustel. 
            
            
               (8)Kontrollipunkti pädevad asutused peaksid jälgitavuse tagamiseks teatama piiripunkti pädevatele asutustele saadetise saabumisest. Sellise teabe puudumisel peaksid piiripunkti pädevad asutused koostöös kontrollipunkti pädevate asutustega kontrollima, kas saadetis on kontrollipunkti jõudnud, ja kui kontrollimine näitab, et saadetis ei ole saabunud, teavitama sellest tolliasutusi ja teisi määruse (EL) 2017/625 artikli 75 lõikes 1 osutatud asutusi ning alustama edasist uurimist, et teha kindlaks saadetise tegelik asukoht. 
            
            
               (9)Selleks et pädevad asutused saaksid tõhusalt teha taimede, taimsete saaduste ja muude objektide saadetiste identsus- ja füüsilist kontrolli, tuleks need saadetised toimetada piiripunktist edasi kontrollipunkti. Edasitoimetamine peab toimuma viisil, mis ei põhjusta muude taimede, taimsete saaduste või muude objektide saastumist ega nakatumist. Seetõttu peaksid ettevõtjad tagama, et kontrollipunkti edasitoimetamise ajal on pakendid või transpordivahendid suletud või plommitud. Konkreetsetel juhtudel peaks pädevatel asutustel olema võimalik lubada, et okaspuupuidu saadetiste pakendid või transpordivahendid ei ole piiripunktist kontrollipunkti vedamise ajal suletud või plommitud, kui täidetakse teatavaid eritingimusi. Sel juhul peaks saadetises sisalduv okaspuude puit olema kasvatatud või toodetud pädeva asutuse vastutusalasse kuuluva liikmesriigiga ühise maismaapiiriga sellise kolmanda riigi geograafilisel alal, mille kohta on teada, et asjaomase kolmanda riigi ja asjaomase liikmesriigi puidu fütosanitaarne olukord on sama.
            
            
               (10)Pädevatel asutustel, sh tolliasutustel, kellele liikmesriik on teinud ülesandeks teha ametlikku kontrolli, või muu kontrollipunkti kui piiripunkti pädevatel asutustel peaks olema tõhusa ametliku kontrolli korraldamiseks võimalik teha dokumentide kontrolli mujal kui piiripunktis. 
            
            
               (11)Pädevatel asutustel, sh tolliasutustel, kellele liikmesriik on teinud ülesandeks teha ametlikku kontrolli, peaks selleks, et tagada tõhusa ametliku kontrolli tegemine muus liitu sisenemise kohas kui piiripunktis, olema võimalik teha taimede, taimsete saaduste ja muude objektide saadetiste dokumentide kontrolli väiksema sagedusega, nagu on sätestatud määruses (EÜ) nr 1756/2004
                  4
               . 
            
            
               (12)Komisjoni otsusega 2010/313/EL
                  5
                on lubatud teha määruse (EÜ) nr 669/2009 kohast füüsilist kontrolli Küprosel sööda- ja toidukäitlejate heakskiidetud ruumides. Samamoodi on komisjoni otsusega 2010/458/EL
                  6
                lubatud teha määruse (EÜ) nr 669/2009 kohast füüsilist kontrolli Maltal sööda- ja toidukäitlejate heakskiidetud ruumides. Kuna käesolevat määrust kohaldatakse kõnealuste otsustega hõlmatud valdkondadele, on kohane tunnistada otsused 2010/313/EL ja 2010/458/EL alates käesoleva määruse kohaldamise alguskuupäevast kehtetuks. 
            
            
               (13)Kuna määruse (EL) 2017/625 kohaldamise alguskuupäev on 14. detsember 2019, peaks järjepidevuse ja õiguskindluse tagamiseks olema ka käesoleva määruse kohaldamise alguskuupäev sama. Vastavalt määruse (EL) 2017/625 artikli 165 lõikele 4 võib artikli 53 lõike 1 punktis e sätestatud eeskirju selles osas, mis puudutab sama määruse artikli 47 lõike 1 punktis c nimetatud taimede, taimsete saaduste ja muude objektide saadetisi, hakata kohaldama siiski alles vähemalt 12 kuud pärast nende eeskirjade vastuvõtmist. Seetõttu tuleks kuni 13. detsembrini 2020 kohaldada direktiivi 2000/29/EÜ
                  7
                vastavaid sätteid käsitlevaid üleminekumeetmeid. Nimetatud üheaastane ajavahemik on vajalik selleks, et anda ettevõtjatele ja pädevatele asutustele lisaaega konkreetsete nõuete rakendamiseks. 
            
            
               (14)Kuna käesolevat määrust kohaldatakse komisjoni direktiiviga 2004/103/EÜ
                  8
                hõlmatud valdkondadele, mis on seotud määruse (EL) 2017/625 artikli 47 lõike 1 punktis c nimetatud taimede, taimsete saaduste ja muude objektidega, on asjakohane kõnealune direktiiv alates 14. detsembrist 2020 kehtetuks tunnistada,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
               Reguleerimisese
            
         
         
            
               1.Käesoleva määrusega kehtestatakse eeskirjad selle kohta, millistel juhtudel ja tingimustel võivad pädevad asutused teha
            
            
               a)identsus- ja füüsilist kontrolli muus kontrollipunktis kui piiripunktis järgmistele saadetistele:
            
            
               i)Euroopa Parlamendi ja nõukogu määruse (EL) 2016/2031
                  9
                artikli 72 lõikes 1 ja artikli 74 lõikes 1 nimetatud taimede, taimsete saaduste ja muude objektide saadetised ning selliste taimede, taimsete saaduste ja muude objektide saadetised, millele kohaldatakse määruse (EL) 2016/2031 artikli 28 lõike 1, artikli 30 lõike 1, artikli 40 lõike 3, artikli 41 lõike 3, artikli 49 lõike 1, artikli 53 lõike 3 ja artikli 54 lõike 3 kohaselt vastu võetud õigusaktides sätestatud erakorralisi meetmeid; 
            
            
               ii)sellise mitteloomse toidu ja sööda saadetised, millele kohaldatakse määruse (EL) 2017/625 artikli 47 lõike 1 punktides d, e ja f nimetatud õigusaktides sätestatud meetmeid; 
            
            
               b)määruse (EL) 2016/2031 artikli 72 lõikes 1 ja artikli 74 lõikes 1 nimetatud taimede, taimsete saaduste ja muude objektide saadetiste dokumentide kontrolli mujal kui piiripunktis.
            
            
               2.Pädevad asutused, kes asuvad mujal kui piiripunktis, sealhulgas muus kontrollipunktis kui piiripunkt ja liitu sisenemise kohas, teevad toiminguid dokumentide, identsus- ja füüsilise kontrolli ajal ning pärast seda kooskõlas komisjoni rakendusmäärusega XXX/2019, millega kehtestatakse üksikasjalikud eeskirjad piiripunktides ametliku kontrolli alla kuuluvate loomade ja kaupade dokumentide, identsus- ja füüsilise kontrolli ajal ja järel tehtavate toimingute kohta [C(2019) 7002].
            
            
               I peatükk
               
                  Muudes kontrollipunktides kui piiripunktides tehtav identsus- ja füüsiline kontroll
            
            
               Artikkel 2
               Muus kontrollipunktis kui piiripunktis identsus- ja füüsilise kontrolli tegemise tingimused
            
            
               1.Identsus- ja füüsilist kontrolli võib teha muus kontrollipunktis kui piiripunktis, kui täidetud on järgmised tingimused:
            
            
               a)ettevõtja, kes saadab vastavalt määruse (EL) 2017/625 artikli 56 lõikele 3 eelteate, või piiripunkti pädev asutus on märkinud ühtsesse sisseveodokumenti kontrollipunkti, kus identsus- ja füüsiline kontroll kavatsetakse teha; 
            
            
               b)piiripunkti pädevate asutuste tehtud dokumentide kontrolli tulemused on rahuldavad;
            
            
               c)piiripunkti pädevad asutused on registreerinud ühtses sisseveodokumendis nende antud loa toimetada saadetis edasi kontrollipunkti;
            
            
               d)ettevõtja on teatanud enne saadetise piiripunktist lahkumist selle kontrollipunkti pädevatele asutustele, kus tehakse identsus- ja füüsiline kontroll, saadetise saabumise eeldatava aja ja transpordivahendi, täites ja esitades ametliku kontrolli teabehaldussüsteemis eraldi ühtse sisseveodokumendi;
            
            
               e)ettevõtja on vedanud saadetise piiripunktist kontrollipunkti tollijärelevalve all ja kaupu vedamise ajal maha laadimata; 
            
            
               f)ettevõtja on taganud, et kontrollipunktis on saadetisele lisatud punktis c nimetatud ühtse sisseveodokumendi paber- või elektrooniline koopia;
            
            
               g)ettevõtja on taganud, et 
            
            
               i)määruse (EL) 2016/2031 artikli 72 lõikes 1 ja artikli 74 lõikes 1 nimetatud taimede, taimsete saaduste ja muude objektide saadetistele ning selliste taimede, taimsete saaduste ja muude objektide saadetistele, millele kohaldatakse määruse (EL) 2016/2031 artikli 28 lõike 1, artikli 30 lõike 1, artikli 40 lõike 3, artikli 41 lõike 3, artikli 49 lõike 1, artikli 53 lõike 3 ja artikli 54 lõike 3 kohaselt vastu võetud õigusaktides sätestatud erakorralisi meetmeid, ning määruse (EL) 2017/625 artikli 47 lõike 1 punktides e ja f nimetatud mitteloomse toidu ja sööda saadetistele on kontrollipunkti saatmisel lisatud määruse (EL) 2017/625 artikli 50 lõikes 1 nimetatud ametlike sertifikaatide kinnitatud koopia, mis on välja antud sama määruse artikli 50 lõike 2 kohaselt; 
            
            
               ii)sellise mitteloomse toidu ja sööda saadetistele, millele kohaldatakse määruse (EL) 2017/625 artikli 47 lõike 1 punktides e ja f nimetatud õigusaktides sätestatud meetmeid, on kontrollipunkti saatmisel lisatud kolmanda riigi pädevate ametiasutuste tehtud laborianalüüsi tulemuste kinnitatud koopia, mis on välja antud sama määruse artikli 50 lõike 2 kohaselt; 
            
            
               h)ettevõtja on tolliasutustele saadetise kontrollipunkti toimetamise eesmärgil esitatud tollideklaratsiooni märkinud punktis c nimetatud ühtse sisseveodokumendi viitenumbri ja hoidnud ühtse sisseveodokumendi koopiat tolliasutustele kättesaadavana vastavalt Euroopa Parlamendi ja nõukogu määruse (EL) nr 952/2013
                  10
                artiklile 163.
            
            
               2.Lõike 1 punkti g alapunktides i ja ii nimetatud kinnitatud koopia saadetisele lisamise nõuet ei kohaldata, kui kolmanda riigi pädevad asutused on esitanud ametliku kontrolli teabehaldussüsteemis asjaomased ametlikud sertifikaadid või laborianalüüsi tulemused või ettevõtja on need sinna üles laadinud ning piiripunkti pädevad asutused on kontrollinud, et need vastavad sertifikaatide või laborianalüüsi tulemuste originaalidele.
            
         
         
            
               3.Kui liikmesriigi pädev asutus haldab olemasolevat riiklikku süsteemi, milles registreeritakse dokumentide, identsus- ja füüsilise kontrolli tulemused, ei kohaldata lõike 1 punkte d ja h liikmesriigi piires piiripunktist kontrollipunkti toimetatavatele saadetistele, tingimusel et täidetud on järgmised nõuded: 
            
            
               a)olemasolevas riiklikus süsteemis on kättesaadav teave saadetise kontrollipunkti saabumise eeldatava aja ja transpordivahendi tüübi kohta; 
            
            
               b)olemasolev riiklik süsteem vastab järgmistele tingimustele: 
            
            
               i)süsteemiga tagatakse tolliasutuste ja ettevõtja õigeaegne teavitamine lõike 1 punktis c nimetatud loast ning piiripunkti pädevate asutuste õigeaegne teavitamine saadetise saabumisest kontrollipunkti; 
            
            
               ii)süsteem vahetab ametliku kontrolli teabehaldussüsteemiga elektroonilisi andmeid, sh teavet saadetiste tagasilükkamise kohta ja teavet, mis võimaldab iga saadetist selgelt identifitseerida, näiteks kordumatu viitenumbri abil; 
            
            
               iii)süsteemiga tagatakse, et lõike 1 punktis c nimetatud ühtset sisseveodokumenti saab täita ainult pärast seda, kui ametliku kontrolli teabehaldussüsteemiga on elektroonilisi andmeid vahetatud ja sealt kinnitus saadud.
            
            
               Artikkel 3
               Muus kontrollipunktis kui piiripunktis tehtav mitteloomse toidu ja sööda saadetiste identsus- ja füüsiline kontroll
            
            
               1.Pädevad asutused võivad teha sellise mitteloomse toidu ja sööda saadetiste identsus- ja füüsilist kontrolli, millele kohaldatakse määruse (EL) 2017/625 artikli 47 lõike 1 punktides d, e ja f nimetatud õigusaktides sätestatud meetmeid, muus kontrollipunktis kui piiripunktis, juhul kui on täidetud üks järgmistest tingimustest:
            
            
               a)saadetise eest vastutav ettevõtja on esitanud piiripunkti pädevatele asutustele taotluse, et identsus- ja füüsiline kontroll tehtaks kontrollipunktis, mis on määratud selle saadetise kauba kategooria jaoks, ning piiripunkti pädevad asutused on andnud loa toimetada saadetis edasi sellesse kontrollipunkti; 
            
            
               b)piiripunkti pädevad asutused on otsustanud, et identsus- ja füüsiline kontroll tehakse kontrollipunktis, mis on määratud selle saadetise kauba kategooria jaoks, ning ettevõtja ei ole otsust vaidlustanud. 
            
            
               2.Lõikes 1 nimetatud identsus- ja füüsilise kontrolli peavad tegema piiripunkti pädevad asutused ühel järgmistest juhtudest:
            
            
               a)piiripunkti pädev asutus ei ole lõike 1 punktis a nimetatud luba andnud; 
            
            
               b)ettevõtja on vaidlustanud lõike 1 punktis b nimetatud otsuse toimetada saadetis edasi kontrollipunkti. 
            
            
               Artikkel 4
               Muus kontrollipunktis kui piiripunktis tehtav taimede, taimsete saaduste ja muude objektide saadetiste identsus- ja füüsiline kontroll
            
            
               1.Pädevad asutused võivad muus kontrollipunktis kui piiripunktis teha järgmisest koosnevate saadetiste identsus- ja füüsilist kontrolli:
            
            
               a)määruse (EL) 2016/2031 artikli 72 lõikes 1 ja artikli 74 lõikes 1 nimetatud taimed, taimsed saadused ja muud objektid;
            
            
               b)taimed, taimsed saadused ja muud objektid, millele kohaldatakse määruse (EL) 2016/2031 artikli 28 lõike 1, artikli 30 lõike 1, artikli 40 lõike 3, artikli 41 lõike 3, artikli 49 lõike 1, artikli 53 lõike 3 ja artikli 54 lõike 3 kohaselt vastu võetud õigusaktides sätestatud erakorralisi meetmeid.
            
            
               2.Pädevad asutused võivad teha lõikes 1 nimetatud identsus- ja füüsilist kontrolli muus kontrollipunktis kui piiripunktis, kui täidetud on üks järgmistest tingimustest:
            
            
               a)saadetise eest vastutav ettevõtja on esitanud piiripunkti pädevatele asutustele taotluse, et identsus- ja füüsiline kontroll tehtaks kontrollipunktis, mis on määratud selle saadetise kauba kategooria jaoks, ning piiripunkti pädevad asutused on andnud loa toimetada saadetis edasi kontrollipunkti; 
            
            
               b)piiripunkti pädevad asutused on otsustanud, et identsus- ja füüsiline kontroll tehakse kontrollipunktis, mis on määratud selle saadetise kauba kategooria jaoks, ning ettevõtja ei ole otsust vaidlustanud. 
            
         
         
            
               3.Lõikes 1 nimetatud identsus- ja füüsilise kontrolli peavad tegema piiripunkti pädevad asutused ühel järgmistest juhtudest:
            
            
               a)piiripunkti pädev asutus ei ole lõike 2 punktis a nimetatud luba andnud; 
            
            
               b)ettevõtja on vaidlustanud lõike 2 punktis b nimetatud otsuse toimetada saadetis edasi kontrollipunkti. 
            
            
               Artikkel 5
               Taimede, taimsete saaduste ja muude objektide saadetiste identsus- ja füüsilise kontrolli muus kontrollipunktis kui piiripunktis tegemise eritingimused
            
            
               1.Artikli 4 lõikes 1 nimetatud saadetiste identsus- ja füüsilist kontrolli võib teha kontrollipunktis, eeldusel et ettevõtja on taganud, et saadetiste pakendid või transpordivahendid on suletud või plommitud nii, et need edasi kontrollipunkti toimetamise käigus ei saaks saastada ega nakatada muid taimi, taimseid saadusi ega muid objekte taimekahjustajatega, mis on kantud määruse (EL) 2016/2031 artikli 5 lõikes 2 ja artikli 30 lõikes 1 nimetatud liidu karantiinsete taimekahjustajate loetellu või liidu reguleeritud mittekarantiinsete taimekahjustajate loetellu, ning kaitstavate piirkondade puhul vastavate taimekahjustajatega, mis on kantud sama määruse artikli 32 lõike 3 kohasesse loetellu.
            
            
               2.Erandina lõikest 1 võivad sisenemispiiripunkti pädevad asutused anda loa mitte sulgeda või plommida taimede, taimsete saaduste või muude objektide saadetiste pakendeid või transpordivahendeid, kui täidetud on järgmised tingimused:
            
            
               a)saadetis koosneb selliste okaspuude puidust, mis on kasvatatud või toodetud pädeva asutuse vastutusalasse kuuluva liikmesriigiga ühise maismaapiiriga sellise kolmanda riigi geograafilisel alal, mille kohta on teada, et kolmanda riigi ja liikmesriigi puidu fütosanitaarne olukord on sama; 
            
            
               b)okaspuude puidu saadetis veetakse kontrollipunkti, mis asub sisenemispiiripunktiga samas liikmesriigis; 
            
            
               c)oksapuude puidu saadetiste kontrollipunkti veo käigus ei teki eririski, et levivad liidu karantiinsed taimekahjustajad või taimekahjustajad, mille suhtes kohaldatakse määruse (EL) 2016/2031 artikli 30 lõike 1 kohaselt vastu võetud meetmeid; 
            
            
               d)pädev asutus tagab, et enne liikmesriigi territooriumilt lahkumist töödeldakse okaspuude puitu nii, et see ei ohustaks taimetervist. 
            
            
               3.Lõikes 2 nimetatud sätteid kohaldav liikmesriik
            
            
               a)teatab komisjonile ja teistele liikmesriikidele asjaomase kolmanda riigi ala ja selle ala fütosanitaarse olukorra; 
            
            
               b)esitab kord aastas aruande, mis sisaldab asjaomase okaspuude puidu ametliku kontrolli mahtu ja tulemusi.
            
            
               Artikkel 6
               Toimingud muus kontrollipunktis kui piiripunktis tehtava identsus- ja füüsilise kontrolli ajal ning pärast seda
            
            
               1.Saadetise eest vastutav ettevõtja ei tohi pärast seda, kui piiripunkti pädevad asutused on andnud loa või otsustanud toimetada saadetis edasi ühtses sisseveodokumendis märgitud kontrollipunkti, esitada saadetist identsus- ja füüsiliseks kontrolliks muusse kui sisseveodokumendis märgitud kontrollipunkti, välja arvatud juhul, kui piiripunkti pädevad asutused on andnud saadetise edasitoimetamiseks teise kontrollipunkti loa vastavalt artikli 3 lõike 1 punktile a ja artikli 4 lõike 2 punktile a. 
            
            
               2.Kontrollipunkti pädevad asutused kinnitavad piiripunkti pädevatele asutustele, et saadetis on saabunud, täites ametliku kontrolli teabehaldussüsteemis artikli 2 lõike 1 punktis a nimetatud ühtse sisseveodokumendi.
            
            
               3.Kontrollipunkti pädevad asutused täidavad artikli 2 lõike 1 punktis d nimetatud eraldi ühtse sisseveodokumendi või artikli 2 lõike 3 kohaldamise korral artikli 2 lõike 1 punktis c nimetatud ühtse sisseveodokumendi, märkides sinna identsus- ja füüsilise kontrolli tulemused ning määruse (EL) 2017/625 artikli 55 kohaselt saadetise kohta tehtud mis tahes otsuse.
            
            
               4.Ettevõtja märgib tolliasutustele saadetise kohta esitatavasse tollideklaratsiooni lõikes 3 nimetatud täidetud ühtse sisseveodokumendi viitenumbri ning hoiab kõnealuse ühtse sisseveodokumendi koopia tolliasutustele kättesaadavana määruse (EL) nr 952/2013 artiklis 163 osutatud lisadokumendina.
            
            
               5.Kui piiripunkti pädevad asutused ei ole kontrollipunkti pädevatelt asutustelt saanud saadetise saabumise kohta kinnitust 15 päeva jooksul alates päevast, mil anti luba toimetada saadetis edasi kontrollipunkti, siis nad: 
            
            
               a)kontrollivad koostöös kontrollipunkti pädevate asutustega, kas saadetis on kontrollipunkti saabunud;
            
         
         
            
               b)teatavad juhul, kui punktis a sätestatud kontrollimisel ilmneb, et saadetis ei ole kontrollipunkti saabunud, tolliasutustele ja muudele määruse (EL) 2017/625 artikli 75 lõikes 1 nimetatud asutustele, et nad ei ole saanud saadetise sihtkohta saabumise kinnitust; 
            
            
               c)uurivad täiendavalt, kus kaubad tegelikult asuvad, tehes koostööd tolliasutuste ja muude määruse (EL) 2017/625 artikli 75 lõikes 1 nimetatud ametiasutustega.
            
            
               II peatükk
            
            
               Mujal kui piiripunktis tehtav dokumentide kontroll
            
            
               Artikkel 7
               Mujal kui piiripunktis tehtav taimede, taimsete saaduste ja muude objektide saadetiste dokumentide kontroll
            
            
               Liitu sisenevate määruse (EL) 2017/625 artikli 47 lõike 1 punktis c nimetatud taimede, taimsete saaduste ja muude objektide saadetiste dokumentide kontrolli võivad teha järgmised asutused: 
            
            
               a)juhul kui saadetised saabuvad piiripunkti, siis pädevad asutused, kes asuvad mujal kui piiripunktis või muus kontrollipunktis kui piiripunktis, tingimusel et nad asuvad samas liikmesriigis piiripunktiga, kuhu saadetis saabus; 
            
            
               b)juhul kui saadetiste suhtes kohaldatakse väiksema sagedusega kontrolli, mis on sätestatud määruse (EL) 2017/625 artikli 1 lõike 2 punktis g osutatud eeskirjades, ning need saabuvad muusse sisenemiskohta kui piiripunkt, siis liitu sisenemise koha pädevad asutused.
            
            
               Artikkel 8
               Mujal kui piiripunktis tehtava taimede, taimsete saaduste ja muude objektide saadetiste dokumentide kontrolli tegemise tingimused
            
            
               1.Artiklis 7 nimetatud dokumentide kontrolli tehakse vastavalt järgmistele tingimustele:
            
            
               a)artiklis 7 nimetatud pädevad asutused kontrollivad järgmisi dokumente:
            
            
               i)ametlikud sertifikaadid ja laboriuuringute tulemused, mille on ametliku kontrolli teabehaldussüsteemi üles laadinud selle piiripunkti pädevad asutused, kuhu saadetis saabus; 
            
            
               ii)ametlikud sertifikaadid ja laboriuuringute tulemused, mille on ametliku kontrolli teabehaldussüsteemi üles laadinud ettevõtja, juhul kui piiripunkti pädevad asutused on kontrollinud, et need vastavad sertifikaatide või laboriuuringute tulemuste originaalidele; 
            
            
               iii)ametlikud sertifikaadid ja laboriuuringute tulemused, mille on ametliku kontrolli teabehaldussüsteemis esitanud kolmandate riikide pädevad asutused; või 
            
            
               iv)ametlike sertifikaatide originaalid, juhul kui artiklis 7 nimetatud pädevad asutused tegutsevad komisjoni rakendusmääruse (EL) 2019/1012
                  11
                artikli 4 lõikes 2 nimetatud määratud piiripunktides;
            
            
               b)ettevõtja ei tohi vedada saadetist piiripunktist identsus- ja füüsilise kontrolli tegemiseks kontrollipunkti enne, kui artiklis 7 nimetatud pädevad asutused on teatanud piiripunkti pädevatele asutustele dokumentide kontrolli rahuldavatest tulemustest. 
            
            
               2.Kui ettevõtja veab taimede, taimsete saaduste ja muude objektide saadetise identsus- ja füüsilise kontrolli tegemiseks kontrollipunkti, kohaldatakse artikleid 2, 4 ja 5.
            
            
               3.Ettevõtja võib vedada taimede, taimsete saaduste ja muude objektide saadetise piiripunktist dokumentide kontrolli tegemiseks kontrollipunkti, tingimusel et kontrollipunkt ja piiripunkt on sama pädeva asutuse järelevalve all. 
            
            
               III peatükk
            
            
               Lõppsätted
            
         
         
            
               Artikkel 9
               Kehtetuks tunnistamine
            
            
               1.Komisjoni direktiiv 2004/103/EÜ tunnistatakse kehtetuks alates 14. detsembrist 2020. 
            
            
               2.Komisjoni otsused 2010/313/EL ja 2010/458/EL tunnistatakse kehtetuks alates 14. detsembrist 2019. 
            
            
               Artikkel 10
               Jõustumine ja kohaldamine
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Seda kohaldatakse alates 14. detsembrist 2019. 
            
            
               Artikli 4 lõike 1 punkti a ning artikleid 7 ja 8 kohaldatakse alates 14. detsembrist 2020. 
            
            
               Artikli 2 lõiget 3 kohaldatakse kuni 13. detsembrini 2023. 
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 10.10.2019
            
            
               
                     Komisjoni nimel
               
               
                     president
                     Jean-Claude JUNCKER
               
            
         
         
            
                  
                     (1)
                  
                        ELT L 95, 7.4.2017, lk 1.
               
               
                  
                     (2)
                  
                        Komisjoni 24. juuli 2009. aasta määrus (EÜ) nr 669/2009, millega rakendatakse Euroopa Parlamendi ja nõukogu määrust (EÜ) nr 882/2004 seoses mitteloomse sööda ja toidu kõrgendatud rangusastmega ametliku kontrollimisega impordil ja muudetakse otsust 2006/504/EÜ (ELT L 194, 25.7.2009, lk 11). 
               
               
                  
                     (3)
                  
                        Komisjoni 13. augusti 2014. aasta rakendusmäärus (EL) nr 884/2014, millega kehtestatakse eritingimused teatavatest kolmandatest riikidest pärit teatava sööda ja toidu impordile seoses aflatoksiinidega saastumise ohuga ning tunnistatakse kehtetuks määrus (EÜ) nr 1152/2009 (ELT L 242, 14.8.2014, lk 4).
               
               
                  
                     (4)
                  
                        Komisjoni 11. oktoobri 2004. aasta määrus (EÜ) nr 1756/2004, millega täpsustatakse vajalike tõendite üksikasjalikud tingimused ja teatavate taimede, taimsete saaduste või muude nõukogu direktiivi 2000/29/EÜ V lisa B osas loetletud toodete fütosanitaarkontrollide vähendamise tüübi ja taseme kriteeriumid (ELT L 313, 12.10.2004, lk 6). 
               
               
                  
                     (5)
                  
                        Komisjoni 7. juuni 2010. aasta otsus 2010/313/EL, millega lubatakse määruse (EÜ) nr 669/2009 kohaselt korraldada füüsilist kontrollimist Küprosel sööda- ja toidukäitlejate heakskiidetud ruumides (ELT L 140, 8.6.2010, lk 28).
               
               
                  
                     (6)
                  
                        Komisjoni 18. augusti 2010. aasta otsus 2010/458/EL, millega lubatakse määruse (EÜ) nr 669/2009 kohaselt korraldada füüsilist kontrollimist Maltal sööda- ja toidukäitlejate heakskiidetud ruumides (ELT L 218, 19.8.2010, lk 26).
               
               
                  
                     (7)
                  
                        Nõukogu 8. mai 2000. aasta direktiiv 2000/29/EÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta (EÜT L 169, 10.7.2000, lk 1).
               
               
                  
                     (8)
                  
                        Komisjoni 7. oktoobri 2004. aasta direktiiv 2004/103/EÜ, mis käsitleb nõukogu direktiivi 2000/29/EÜ V lisa B osas loetletud taimede, taimsete saaduste ja muude toodete identsus- ja fütosanitaarkontrolle, mida võib teha mujal kui ühenduse piiriületuskohas või selle läheduses, ning millega täpsustatakse nende kontrollidega seotud tingimusi (ELT L 313, 12.10.2004, lk 16). 
               
               
                  
                     (9)
                  
                        Euroopa Parlamendi ja nõukogu 26. oktoobri 2016. aasta määrus (EL) 2016/2031, mis käsitleb taimekahjustajatevastaseid kaitsemeetmeid, millega muudetakse Euroopa Parlamendi ja nõukogu määruseid (EL) nr 228/2013, (EL) nr 652/2014 ja (EL) nr 1143/2014 ning millega tunnistatakse kehtetuks nõukogu direktiivid 69/464/EMÜ, 74/647/EMÜ, 93/85/EMÜ, 98/57/EÜ, 2000/29/EÜ, 2006/91/EÜ ja 2007/33/EÜ (ELT L 317, 23.11.2016, lk 4).
               
               
                  
                     (10)
                  
                        Euroopa Parlamendi ja nõukogu 9. oktoobri 2013. aasta määrus (EL) nr 952/2013, millega kehtestatakse liidu tolliseadustik (ELT L 269, 10.10.2013, lk 1).
               
               
                  
                     (11)
                  
                        
                  
                     Komisjoni 12. märtsi 2019. aasta delegeeritud määrus (EL) 2019/1012, millega täiendatakse Euroopa Parlamendi ja nõukogu määrust (EL) 2017/625 ja sätestatakse erandid kontrollpunktide määramise eeskirjadest ja piiripunktide miinimumnõuetest
                  
                   (ELT L 165, 21.6.2019, lk 4).